
PÖTÜ YELACEN 


vipob alane sauni e benoplöpis mödik, pato tefü dins Volapükik. Liz 
man alik vemo veüton pro sogod smalik obsik. Yel epasetiköl ebli- 
non Volapüke duinodis mödik. Posä edupadob yelodi büik ela „Vög 
Volapüka”, anu vilob memükön olis dö jens cifik. Bukemöps Yuropik 
(mu pato tatabukemöp Bayänik) enotükons bevüresodo fonätis mö- 
dik tefü jenotem Volapüka, sekü kelos nu mögos ad vestigön stabö- 
fiko paseti püka obsik. El Hermann Philipps: cifal < fovom ad bevoz 
bön sotülis nulik vödabukas konfidovik fa ‚Arie de Jong’. Id ezepom 
sludis kadäma dö nulavöds anik. Kadäm Volapüka nu binädon me 
limans lul: ‚Hermann Philipps’, ‚Daniil Morozov’, ‚Brian R. Bishop’, 
‚Zhang Yutong’, ‚Jan van Steenbergen’. Lätikan i binom guvan zilik 
vükipeda Volapükik. Buks anik epubons, sevabo: tidabuk pro Katalo= 
nänapükans (tradutod tidodema sperantik, tradutan binom ‚Antoni 
Martf), buk labü poedots fa ‚Michael Helsem’: poedan e pänan 
Lamerikänik (ko tiäd: „Mö! lilöm”, kelos muton sinifön eli „Moöl 
o rein!”), „Konots di ‚Peterburg’ ” (dabükot Volapükik penädas fa ‚Ni- 
kolaj Gogol’; pesedon bukemöpes difik, bevü votiks in ‚Wien’, ‚Mün- 
chen’ e Sänts,Peterburg’). Zuo gased obsik äbleibon labükön literati 
Volapükik me tradutods legudik, bevü votans fa ‚Hermann Philipps’, 
‚Jan van Steenbergen’, ‚Oleg Temerov’ e ‚Carl Brianson’. Somikos 
olaidulonös! 

Sis nüm at tiädamagod gaseda su pad primik binon nulik. Nu maz 
god labon kölis kil Volapüka, dö kels kanoy reidön bosi su pad: 6. 

Un yel at bejäfobsös ziliko Volapüki! Redakan: 


Tu IA 
ee 


PADS: 1jü 8. 


KET h 7% 

VOM BÄLDIK E SVIN OKA. 


Mär Linglänik. Petradutöl fa ‚Carl Brianson’. 


Vom bäldik äsvipof domi 
oka, ed ätuvof mälpänidi sma= 
lik ä blegiki. „Kisi,” äsagof, 
„dunobörv-li ko mälpänid sma- 
lik? Ogolob lü maket ed orez 
mob svinili.” 

Du ägekömof lomio, änili- 
kof lü stöb, ab svinil no ävilon 
lovegolön love stöb. 

Äbegolof fagotili föfio, ed 
äkolkömof dogi. So äsagof 
mem „O dog! beitolöd svini! Svinil no olovegolon love stöb, e no 
ogekömob lomio aneito!” Ab dog no ävilon beitön. 

Äbegolof fagotili föfio, ed äkolkömof stafi. So äsagof: „O staf! 
o staf! flapolöd dogi! Dog no obeiton svini, svinil no olovegolon love 
stöb, e no ogekömob lomio aneito!” Ab staf no ävilon flapön. 

Äbegolof fagotili föfio, ed äkolkömof fili. So äsagof: „O fil! o fil! 
filükolöd stafi! Staf no oflapon dogi, dog no obeiton svini, svinil no 
olovegolon love stöb, e no ogekömob lomio aneito!” Ab fil no ävilon 
filükön. 

Äbegolof fagotili föfio, ed äkolkömof vati. So äsagof: „O vat! 
o vat! kvänolöd fili! Fil no ofilükon stafi, staf no oflapon dogi, dog no 
obeiton svini, svinil no olovegolon love stöb, e no ogekömob lomio 
aneito!” Ab vat no ävilon kvänön. 

Äbegolof fagotili föfio, ed äkolkömof hobubi. So äsagof: „O ho- 
bub! o hobub! drinolöd vati! Vat no okvänon fili, fil no ofilükon stafi, 
staf no oflapon dogi, dog no obeiton svini, svinil no olovegolon love 
stöb, e no ogekömob lomio aneito!” Ab hobub no ävilom drinön. 

Äbegolof fagotili föfio, ed äkolkömof miticöpani. So äsagof: 
„O miticöpan! o miticöpan! pugolöd hobubi! Hobub no odrinom 

vati, vat no okvänon fili, fil no ofilükon stafi, staf no oflapon dogi, 
dog no obeiton svini, svinil no olovegolon love stöb, e no ogekömob 
lomio aneito!” Ab miticöpan no ävilon pugön. 

Äbegolof fagotili föfio, ed äkolkömof jaini. So äsagof: „O jain! 
o jain! deilägolöd miticöpani! Miticöpan no opugon hobubi, hobub 
no odrinom vati, vat no okvänon fili, fil no ofilükon stafi, staf no 
oflapon dogi, dog no obeiton svini, svinil no olovegolon love stöb, 
e no ogekömob lomio aneito!” Ab jain no ävilon deilägön. 

Äbegolof fagotili föfio, ed äkolkömof rati. So äsagof: „O rat! 
orat! tuetolöd jaini! Jain no odeilägon miticöpani, miticöpan no 
opugon hobubi, hobub no odrinom vati, vat no okvänon fili, fil no 
ofilükon stafi, staf no oflapon dogi, dog no obeiton svini, svinil no 
olovegolon love stöb, e no ogekömob lomio aneito!” Ab rat no äviz 
lon tuetön. 

Äbegolof fagotili föfio, ed äkolkömof kati. So äsagof: „O kat! 
o kat! deidolöd rait! Rat no otueton jaini, jain no odeilägon miti- 
cöpani, miticöpan no opugon hobubi, hobub no odrinom vati, vat no 
okvänon fili, fil no ofilükon stafi, staf no oflapon dogi, dog no obei- 
ton svini, svinil no olovegolon love stöb, e no ogekömob lomio 
aneito!” Ab kat äsagon ofe: „If ogololös lü kun et ed oramenolös obe 
disbovedili labü milig, odeidob rati.” So ämogolof vom bäldik lü kun. 

Ab kun äsagof ofe: „If ogololös lü sigayebakum et ed oramenolös 
obe nameti sigayeba, ogivob ole miligi.” So ämogolof vom bäldik lü 
sigayebakum ed äblinof sigayebi kune. 

Sosus kun ifidof sigayebi, ägivof miligi vome bäldik, ed ägegolof 
ko on pakipädöl in disbovedil lü kat. 

Sosus kat inüläkon miligi, kat äprimon ad deidön rati, rat äpri- 
mon ad tuetön jaini, jain äprimon ad deilägön miticöpani, miticöpan 
äprimon ad pugön hobubi, hobub äprimom ad drinön vati, vat äpri- 
mon ad kvänön fili, fil äprimon ad filükön stafi, staf äprimon ad fla- 
pön dogi, dog äprimon ad beitön svini, svinil ön jek älovebunon love 
stöb, e so vom bäldik ägekömof lomio etneito. 


VÖDS ANIK: sigayebakum = ‚a haystack’, nüläkön (lov.) = ‚to lap (up)’. 

Vög Volapüka. 


COGED DEGFOLID SE „COGIKOS VOLAPÜKIK” 
fa hiel Rupert Kniele (1837). 


PÜK RIGIK (‚KNIELE?). 
Wozu ein Verteidiger gut ist. 
Richter: „Angeklagter, Sie 


VÖNA=VOLAPÜK (‚KNIELE’). 
Kelosi lavogel pofudom. 
Codel: ‚O pekusadel, bi- 


sind zu sechs Monaten Ge- 
fängnis verurteilt! Sind Sie 


nons pekodemel al fanub 
muls mal! Li-vilons beginsn 


bereit, Ihre Strafe anzutre- | poni onsa?‘ 
ten?“ 
Angeklagter: „Das über- Pekusadel: ‚Loveletob atosi 


lasse ich meinem Verteidiger.“ 


VOLAPÜK PEREVIDÖL (‚PHILIPPS’). 


Kisi lavogan frutom. 
Cödal: „O kusadäb! pacödetol ad fanäbam mälmulik. Binol-li 
vilöfik ad primön pönodi ola?” 
Kusadäb „Gividob / leletob atosi lavogane obik.” 


COGED DEGLULID SE „COGIKOS VOLAPÜKIK” 
fa hiel Rupert Kniele (1837). 


PÜK RIGIK (‚KNIELE’). 


lavogele obik.‘ 


VÖNA=VOLAPÜK (‚KNIELE’). 


Der boshafte Arzt. Sanel badugik. 
Gast: „Das Bier ist jetzt viel Lot: ‚Bil nu binom modo 
stärker, als früher, ich habe | stenudikum, ka vono, yes- 


gestern Abend darauf wie ein 
Ochse geschlafen.“ 

Arzt (nebenansitzend): „Das Sanel (nebasiedosl): ‚Atos 
kommt nicht vom Bier.“ no komos‘ de bil.‘ 

VOLAPÜK PEREVIDÖL (‚PHILIPPS’). 
Sanan kofiälik. 

Lotan: „Bir nu binon mödo nämöfikum ka vönädo; äsoaro 
pos bir eslipob äsä hobub'.” 

Sanan (näi om seadöl): „Atos no pakodon dub bir.” 

KÜPETS. 9 


delo vendel eslipob suku bil 
gs xol“. 

Coged at jenon in bötäd. 

1 Pükalöns Deutänapükik tel tefü vöd: ‚Ochse’ (‚xol’ / hobub);: 

(1) ‚schlafen wie ein Ochse’ = slipön so dibätiko, das no ka= 
noy pagalükön fasiliko. 

(2) ‚Ochse’ binon i Iunofavöd ü zanädavöd pöpedik e vilöfo 
pageböl in läns Deutänapükik. Me vöd at nemoy eki stupani. 

Kludo pidob vemo, das vöd: ‚xol’ no plu dabinon in Volapük 
perevidöl © 

? Pükalön: ‚das kommt von ...’ = atos pakodon dub .... 


EL JEAN-CLAUDE CARACO KONOM, 
LIO EVEDOM VOLAPUKAN. 


Fa ‚Jean-Claude Caraco’ (t 2015). 


Pemotob yelü 1949 in ‚Lyon’ (zif kilid in Fransän, 
jolü flumeds ‚Rhöne’ e ‚Saöne’). 

Un 1967 älärnob eli Esperanto. Motamot oba 
ispikof obe dö el Esperanto, ibä iprimof ad studön 
püki at dü yunüp oka. 

Onu, änitedälob dö pük at, e somo ädavedikon 
nitedäl oba dö mekavapüks. Du älärnob eli Esperanto, 
äseivob dabini Volapüka as pük vo bevünetik balid. 

Un yel ot, ätuvob in bukatedöp di ‚London’ buki 
petiädöl „Rapide Method of Neo” pelautöli fa ‚Arturo Alfandari’ de 
‚Brussel’. Äremob buki ed älärnob oni ünü vigs tel. El Neo binon meka- 
vapük röletik ko el Esperanto, ab ko vödastok nulädikum e naböfikum. 
De yel: 1967 jü yel: 1969 äspodob ko ‚A. Alfandari’. Men at labü lifayels 
jöldeg, älabom flenis ä spodanis mödik bevü pükans e lautans mekava= 
pükas valasotik. 

Bi ävilob lärnön eli Ido e Volapüki, ‚A. Alfandari’ äsedom obe ladetis 
pükanas anik di ‚Ido’, e leigo ladeti söla: ‚Krüger’. 

Dü yel bal (de yel: 1972 jü yel: 1973), äspodob ko söl: ‚Krüger’ ad 
lärnön Volapüki. Ab, me spod, atos äbinon vob fikulik. E, finü yel: 1973, 
spod ästopon. Ämatikob, ed äprimob lifi calik. 


u 
tib 

De yel: 1974 jü yel: 1977, äzedob büfiko nitedäli obik dö mekava= 
püks. Ye äblebob lebonedan gaseda: ‚Union’, in kel pads bal u tel päbü- 
dakipons pro Volapük. 

Fino ün yel: 1978, äsludob ad filärnön Volapüki büä Volapük fene- 
pubon, ed ad savön oni de glömäd. Dub atos, äpenob söle: ,A. Sousa’ 
ad dagetön buki „Compêndio da Lingua Universal Volapük”. Leigo, 
äbonedob „Vödabuki” e „Gramati Volapüka” fa ,A. de Jong’. Pos mul 
bal de get bukas at, äkanob sedön penedi balid oba in Volapük söle: 
‚Krüger’ ad jonön ome seki studa obik. Bisariko, söl: ,B. Bishop’ äbege- 
sagom penedi at pla söl: ,Krüger’, ibä atan äbinom malädik e tu jäfik. 
Pos tim nelunik, ägetob nümis anik ela „Vög Volapüka”, ed äseivob söli: 
,R. Midgley’, ko kel äkevobob in redak gaseda at. 

Ekö! lio ävedob Volapükan, e lio änügolob ini' slopanef obsik. 

1980. 


DATUVAL DÖ KÖLS KIL VOLAPÜKA. 


Leigoäsä Vp ya labon laido monogrami oka, leigoso laido labon i 
kölis kil oka, sevabo violäti, goldaköli e grüni, bi Vp eprimon daglofi oka 
so mükiko, äs viol, neodon ad benoplöp goldi mödik; e spelon 
(diseinon) ad ai blinön dabeni gretikün menefe. — Atos saidonös pro 
sapikans! (1885) 


z>wnozo 
>raum>ro< 


Sökaleod kölas Vpik kil ai binonös sököl: dono grün, zänodo 
goldaköl, löpo violät: ön mod soik len stäns, sköts e votöpo... (1889) 


1 Gudikumo: älüyumob lü (küpet redaka). 

MAN, KEL ÄFAMOM. 


Fa ‚Frank Roger, tiäd rigik: ‚The Man Who Was Famous’, 
ini Volapük petradutöl fa ‚Hermann Philipps’ (2023). 


Spat obik isoafükon obi, klu ägolob ini pöb balid, keli älogob: pöb 
Lireyeänik. Ätikob, das at öbinon-la saidiko gudik. 

Äbonedob biri topik, ed äseidob obi sui lustul balik nog gebidik lä 
bötädatab. Bötädan ägivom obe drinedi: birot dofik. Äsumob drinodili — 
äsmekon vemo gudiko. 

Man detü ob äflekom oki lü ob, älülogom obi brefüpiko, e täno 
älüsmililom frediko obi. 

„Soari”, äsagom. Vög oma ätonon, äsif adelo ya idrinom is väretis mödo 
mödikumis ka bali. 

„Soari gudik”, ägesagob. 

Täno seil brefüpik äbinon. Äfovom ad lülogetom obi smililölo, äsva 
äspetom, das ösagob-la bosi. Fino äropom ito seili. 

„Fümo sevol, kim binob.” Smilil oma ävemikon. Äklülos, das man 
äspetom gespiki siik. 

„Liedo nö!” äsagob. „No binob de top at. Büo neai äbinob in pöb at.” 

Man at älülogom obi bluviko, äsva gespik oba äbinon löliko nelönedik. 

„Fümo sevol obi”, älaidälom. Älelogob omi kuratiko. Äbinom man labü 
lifayels ba luldegs u mäldegs. Älabom heremi gedik brefio pejimöli, logis 
paelablövik e logodi vemo froniki: klülab tefü lif düföfik — u tumöd bira. 

„Famob”, äläsagom äsä plän. Älülogom skaniko obi, bi no imemosevob 
omi. No plu äsmililom nu. 

„Tefü kis üfo famol-li?” äsäkob. Avilob fövön spikoti ad no säspetükön 
omi. 
Loged zunik nu ävotikon ad loged stuna levemik. Nilädan omik len 
bötädatab leno äsevom utosi, demü kelos äfamom! Äbinos, äsva vol omik 
idästuron. 

Äfidrinom väreti okik bira, äbonedom nog bali, ed äsagom: „Äkom« 
penob pö sökod sperimäntas nolavik. Balids onas äbenoplöpons mu vemo. 
Ävedob faman! Igo äbitikob pö televidabroadots! Fimo memol atosi.” 

Te äsiob kapo — äbinos nensiämik ad deimön sagodi oma. No äsäkob 
ome soti sperimäntas nolavik at. 

Älemufükom kapi, täno älaisagom: „Pö sömitamapün fama obik dinäds 
änebenikons. Bos ämiikon dü sperimänt lätik mifätik et. Valikos löliko 

ämiplöpon. Äbinos prim fina pro ob.” Ädonikom sui bötädatab, äsä dub 
memots dolik päbemekädölo. 

„Kis ijenon-li?” äsäkob. 

„Äprimob ad nepubön”, äsagom. „Leso.” Äklikom me doats ad jonön 
ditreti oka. 

„Ag!” ägesagob. 

„Äjenos äi dönu”, äsagom. „Anebupob dönu ed ai dönu, igo posä 
sperimänt pistöpon. Ai nog bejäfons säkädi at. Spelob, das seimna okanons 
tuvedön oni. No kanob fovön somo.” 

„Suemob atosi”, äsagob. 

„Sevol-li dredi vemikün oba?” äsäkom. No ästebedom gespiki, ed 
äsagom: „If atos fovon, fam obik leigo onepubon. No plu binob in medäds 
ya nu, oprimoy ad glömön obi, duinodis obik, benosekis obik. Brefüpo 
obinob memot läsiköl, in sperimänt nen fimek peträpöl.” 

Älölogom lü ob, ed älogob drenis in logs omik, äsva miserab lölik oma 
nu idonikon sui om, distukölo speli alik oma. 

„Jenöfo no memosevol-li obi?” äsäkom asä steifül lätik ad gevön oke 
fümi dö gität ad fam. „Logod obik no binon-li sevädik pö ol in mod 
seimik?” 

Ästeifülob ad tuvön gesagi, kel no öliedükön omi tu vemo. Ad süpäd 
obik ye süpo änepubom. Leso, äsva rejidan nelogädik iklikom-la me doats, 
ed isejimom omi se filmot. 

Älogetob lü lustul vagik nedetü ob, ed äsäkob bötädane: „Elogol-li 
atosi? Man et näi ob. Enepubom. Leso.” 

Bötädan äsiom kapo. „Sevob atosi. No zesüdos ad kudön. Dunom atosi 
ai dönu. Val at binon dil sperimänta, pö kel kompenom. No sevob mödikosi 
dö atos. Fimob, das okömom isio dönu. Binom is balan lotanas suvik.” 

„Benöl” äsagob, do isuemob nosi. Bötädan ecogom-li? Val at ibinon-li 
plösen: nepuba-plösen gudiko pedastudöl? Ökanob-la gekömön isio odelo, 
ad vestigön, va man et öbinom-la lä bötädatab dönu, öresitom-la konotili 
bisarik oka, e nogna önepubom-la. Ba ösötob tuvedön räti at. Votadilo, ba 
öbinos gudikum ad no pökompenükön pö sperimänt emiplöpöl, tefü kel 
däsperiko äsukoy tuvedoti. 

„Fam kanon binön so nelaidik”, ätikob, ven älüvob pöbi, keli go 
leneföro nogna övisitob. m 


cC Legi 0e 


